b'\n_START_ARTICLE_\nDuhovna inteligentnost\n_START_SECTION_\nDefinicija\n_START_PARAGRAPH_\nZohar in Marshall pravita, da naj bi bile pri ljudeh v grobem prisotne tri vrste inteligentnosti- razumska, \xc4\x8dustvena in duhovna. Prva zajema re\xc5\xa1evanje logi\xc4\x8dnih in strate\xc5\xa1kih vpra\xc5\xa1anj, druga zavedanje \xc4\x8dustev, tako lastnih, kot tudi \xc4\x8dustev drugih ljudi, tretja pa se ukvarja z vpra\xc5\xa1anji smisla, pomena \xc5\xbeivljenja, z njeno pomo\xc4\x8djo pa umestimo na\xc5\xa1a \xc5\xbeivljenja v bogatej\xc5\xa1i, \xc5\xa1ir\xc5\xa1i okvir. Tretja naj bi zdru\xc5\xbeevala in povezovala prvi dve inteligentnosti. Ni pa nujno, da imamo vse tri enako razvite, saj lahko te delujejo tudi neodvisno druga od druge. _NEWLINE_Danah Zohar in Ian Marshall navajata izjave antropologov in nevrobiologov, ki trdijo, da nas je na\xc5\xa1a duhovna inteligentost, preko hrepenenja po smislu, spodbudila, da smo se iz opic razvili v ljudi, ter spodbudila razvoj na\xc5\xa1ih mo\xc5\xbeganov. Posledice razvoja duhovne inteligentnosti naj bi bile ustvarjalnost, re\xc5\xa1evanje bivanjskih stisk, spopadanje z vpra\xc5\xa1anji \xc5\xbeivljenja in smrti, dobrega in zla, brezupa, trpljenja ipd. Ta vrsta inteligentnosti je zna\xc4\x8dilna specifi\xc4\x8dno za \xc4\x8dloveka in naj bi bla zatorej tudi najpomembnej\xc5\xa1a izmed treh zgoraj omenjenih vrst inteligentnosti. Emocionalna je prisotna tudi pri nekaterih \xc5\xbeivalih, logi\xc4\x8dna tudi pri ra\xc4\x8dunalnikih, samo ljudje pa smo tisti, ki se spra\xc5\xa1ujemo o pomenu na\xc5\xa1ega \xc5\xbeivljenja._NEWLINE_\xc4\x8clove\xc5\xa1tvo naj bi se zna\xc5\xa1lo v krizi duhovnosti zaradi visoko razvite razumske inteligence, ki nas je odtujila od soljudi, narave in relgiije. S tehnolo\xc5\xa1kim napredkom smo izgubili ob\xc4\x8dutek za temeljne vrednote in tradicijo, ter s tem pri\xc5\xa1li do pomanjkanja smisla, ki ga sedaj i\xc5\xa1\xc4\x8demo v nasilju, promiskuiteti, materializmu, uporni\xc5\xa1tvu in drogah. Dela in terapije Viktorja Frankla, psihoterapevta, ki je pre\xc5\xbeivel izku\xc5\xa1njo koncentracijskega tabori\xc5\xa1\xc4\x8da, temeljijo ravno na iskanju \xc5\xbeivljenjskega smisla, mnogi pa v pomanjkanju le-tega vidijo povezave z boleznimi srca, rakavimi obolenji, Alzheimerjevo boleznijo itd.\n_START_SECTION_\nStruktura\n_START_PARAGRAPH_\nMusek na podlagi svoje raziskave predlaga pomembne faktorske re\xc5\xa1itve na treh ravneh. Prva je enofaktorska re\xc5\xa1itev, ki zajema en, generalni faktor, ki pojasnjuje 29,16\xc2\xa0% celotne variance v okviru 54 postavk. Druga re\xc5\xa1itev je dvofaktorska, ki pojasnjuje 36,43\xc2\xa0% variance. Prvi faktor lahko poimenujemo \xc5\xa1iroki faktor smisla in zajema postavke lestvice, ki se osredoto\xc4\x8dajo na vi\xc5\xa1ji smisel, vernost, predanost, harmonijo, notranji mir, povezanost in hvale\xc5\xbenost, drugi faktor pa poimenujemo \xc5\xa1iroki faktor harmonije in se nana\xc5\xa1a na lestvice, ki merijo ob\xc4\x8dutje harmonije, notranji mir, povezanost, hvale\xc5\xbenost, rast, samoizpopolnjevanje in odpu\xc5\xa1\xc4\x8danje. Tretja pa je petfaktorska re\xc5\xa1itev, ki pojasni 47,32\xc2\xa0% skupne variance. Dobljenih pet faktorjev lahko imenujemo faktorji povezanosti, smisla, vernosti, sprejemanja in rasti, ti pa se naprej delijo na posamezne facete in postavke. _NEWLINE_Emmons pa navaja komponente duhovne inteligentnosti, ki pomagajo pri re\xc5\xa1evanju problemov in doseganju ciljev. Najpomembnej\xc5\xa1e so zmo\xc5\xbenost prese\xc4\x8di fizi\xc4\x8dno in materialno (ob\xc4\x8dutek transcendence), sposobnost zaznave vi\xc5\xa1jih stanj zavesti, uporaba duhovnih virov za re\xc5\xa1evanje problemov, zmo\xc5\xbenost proslavljanja in hvale\xc5\xbenost za majhne vsakodnevne dogodke in sposobnost dose\xc4\x8di ob\xc4\x8dutke pravi\xc4\x8dnosti, hvale\xc5\xbenosti, odpu\xc5\xa1\xc4\x8danja.\n_START_SECTION_\nSpodbujanje duhovnosti\n_START_PARAGRAPH_\nProcesi, ki naj bi pove\xc4\x8dali na\xc5\xa1o duhovno inteligentnost, so pisanje dnevnika ob\xc4\x8dutij, prebiranje biografij in preu\xc4\x8devanje \xc5\xbeivljenja duhovnih vodij in eminentnih ljudi, uporaba skupin za razvoj aktivnosti, poslu\xc5\xa1anje notranjega glasu in upo\xc5\xa1tevanje intuicije, sprejemanje unikatnosti vsakega posameznika, zavestna pozornost, kompatibilnost z dogodki in izku\xc5\xa1njami v \xc5\xbeivljenju ter pove\xc4\x8danje samozavedanja, ob\xc4\x8dutljivost na spiritualne izku\xc5\xa1nje ter razumevanje starodavnih legend, mitov in vzorcev, pogosta refleksija, s katero spoznamo na\xc5\xa1e mo\xc4\x8dne in \xc5\xa1ibke lastnosti, izkazovanje spo\xc5\xa1tovanja sebi in drugim, zahvaljevanje in izra\xc5\xbeanje hvale\xc5\xbenosti, deljenje komplimentov, odpu\xc5\xa1\xc4\x8danje tistim, ki so nas prizadeli, \xc4\x8duje\xc4\x8dnost, pogum, vse\xc5\xbeivljensko u\xc4\x8denje, pripravljenost pomagati, samozaupanje, pozitivno mi\xc5\xa1ljenje, izvajanje joge, pogovor o problemih, prostovoljna pomo\xc4\x8d drugim ter obkro\xc5\xbeevanje s stvarmi in ljudmi, ki jih imamo radi. Prav vsi zgoraj omenjeni avtorji pa navajajo meditacijo kot poglavitno dejavnost za spodbujanje duhovne inteligentnosti.\n_START_SECTION_\nPovezava z drugimi inteligentnostmi in koncepti\n_START_PARAGRAPH_\nLjudje z vi\xc5\xa1jo duhovno inteligentnostjo naj bi imeli lastnosti, ki jih vodijo do odli\xc4\x8dnosti in soudele\xc5\xbeevanja v humanitarnih aktivnostih. Ti ljudje se bolj\xc5\xa1e spoprijemajo z bole\xc4\x8dinami in neuspehi ter imajo vi\xc5\xa1jo samozavedanje. Pogosteje in bolj uspe\xc5\xa1no se u\xc4\x8dijo iz izku\xc5\xa1enj._NEWLINE_Zadovoljstvo z \xc5\xbeivljenjem je po Musku pomembno povezano z vsemi dimenzijami duhovne inteligentnosti, najbolj z dimenzijo rasti in povezanostjo ter harmonijo. Najbolj\xc5\xa1i napovednik duhovne inteligentnosti pa so vrednote, in sicer vernost, kulturna in spoznavna naravnanost, ki pove\xc4\x8dujejo verjetnost visoke duhovne inteligentnosti, do\xc4\x8dim statusna stremljenja in te\xc5\xbenja po varnosti napovedujeta ni\xc5\xbejo duhovnost. Pomembni prediktorji so tudi osebnostne dimenzije, psihi\xc4\x8dno blagostanje in inspiracija. Duhovno inteligentnost najpomembnej\xc5\xa1e napovedujejo verske vrednote, inspiracija, spoznavne vrednote in ob\xc4\x8dutje sre\xc4\x8de, ki pozitivno korelirajo ter aktualizacijske vrednote, ki korelirajo negativno, morda zaradi dejstva, da se visoko duhovno inteligentnim zdi samoizpopolnjevanje nekaj samoumnevnega ali pa \xc5\xbee dose\xc5\xbeenega. Vendar pa je pomembno poudariti, da duhovnost in religioznost nista isto, saj se ob\xc4\x8dutek duhovnosti, nahaja v nas samih, \xc4\x8detudi ne pripadamo nobeni izmed formalnih religij kot so npr. kr\xc5\xa1\xc4\x8danstvo, islam, budizem ipd. Zgodi se, da ima mnogo vernih ljudi ni\xc5\xbejo duhovno inteligentnost, kot marsikateri nevernik. To inteligentnost imenujejo tudi inteligentnost du\xc5\xa1e in je prirojena vsakemu \xc4\x8dloveku, s pomo\xc4\x8djo nje pa odkrijemo svojo celoto. Lahko bi celo rekli, da ne izhaja iz vrednot, kot npr. religija, ampak nam daje mo\xc5\xbenost, da vrednote privzamemo. Kljub temu pa Musek ugotavlja, da verske vrednote pomembno korelirajo z duhovno inteligentostjo in njenimi dimenzijami, razen z dimenzijo rasti. Duhovnost v \xc5\xbeivljenje prina\xc5\xa1a samozavest, optimizem, skrb za druge, mir, ob\xc4\x8dutek pripadnosti, smisel \xc5\xbeivljenja in zahvalnost.\n_START_SECTION_\nDuhovna inteligentnost na delovnem mestu\n_START_PARAGRAPH_\nDuhovna inteligentnost mo\xc4\x8dno vpliva tudi na delo posameznika na njegovem delovnem mestu. Mnogo \xc5\xa1tudij je raziskovalo pomen duhovnosti v povezavi z razli\xc4\x8dnimi koncepti, ki so pomembni za uspeh in zadovoljstvo na delovnem mestu. _NEWLINE_Vsak delavec ima unikatne sposobnosti, lastnosti in kompetence, ki so najpomembnej\xc5\xa1i \xc4\x8dlove\xc5\xa1ki viri. Notranji motivi kot so npr. ob\xc4\x8dutek lastne vrednosti, kompetentnosti, polnosti, zadovoljstvo in notranji mir, so predpogoj za motivacijo uslu\xc5\xbebencev, ki morajo za delovno uspe\xc5\xa1nost do\xc5\xbeivljati ob\xc4\x8dutek, sre\xc4\x8de, izpolnjenosti, smisla, ti pa so v domeni duhovne inteligentnosti._NEWLINE_Prav tako pa se z duhovno inteligetnostjo pomembno povezujejo ustvarjalnost, smisel in namen, ki imajo pomembno vlogo pri \xc4\x8dlovekovi motivaciji. Izziv vsakega vodje je zagotoviti ustrezne pogoje za razvoj delav\xc4\x8deve ustvarjalnosti, preko katere vidijo smisel in zagotavljati vreden in jasen namen dela. Vse te tri lastnosti uspe\xc5\xa1nega delovnega okolja naj bi zaviral ego, ki se ne \xc5\xbeeli u\xc4\x8diti, izbolj\xc5\xa1evati, spreminjati, in \xc4\x8deprav nekateri ljudje in smeri v psihologiji verjamejo, da je ego glavni vir motivacije v na\xc5\xa1em \xc5\xbeivljenju, strokovnjaki na podro\xc4\x8dju duhovnosti trdijo, da je ego glavna ovira do na\xc5\xa1ih ciljev, prav tako pa naj bi bil odgovoren za vse vrste konfliktov med ljudmi, saj ga ti avtorji definirajo kot nasprotje du\xc5\xa1i._NEWLINE_Osebe z visoko izra\xc5\xbeeno duhovno inteligentnostjo v stresnih situacijah ostanejo pomirjene in osredoto\xc4\x8dene, so bolj altruisti\xc4\x8dne do drugih, imajo bolj\xc5\xa1e medosebne odnose, bolj\xc5\xa1e razumejo same sebe, ter bolj\xc5\xa1e prena\xc5\xa1ajo spremembe. Osebe z nizko duhovno inteligentostjo se pogosto nave\xc5\xbeejo na zunanji objekt, ki ga ponotranjijo do tolik\xc5\xa1ne mere, da v primeru izgube objekta, ob\xc4\x8dutijo tudi notranjo izgubo. Osebe z visoko duhovno inteligentnostjo se zavedajo, da temu ni tako in zatorej nimajo problemov s spremembami.  _NEWLINE_Spiritualna inteligentnost spodbuja tako inter- kot tudi intrapersonalno komunikacijo, ki omogo\xc4\x8da dober odnos s samim seboj in z ljudmi okoli nas. Tak\xc5\xa1ni uslu\xc5\xbebenci so videni kot pomembni \xc4\x8dleni organizacije, saj pove\xc4\x8dujejo ustvarjalnost in razvoj. Izjemnega pomena je koncept samozavedanja, ki pomaga pri medosebnih odnosih, saj moramo, da bi prepoznali \xc4\x8dustva drugih, najprej poznati lastna \xc4\x8dustva. Slednje pa je mogo\xc4\x8de zgolj ob razumevanju globine na\xc5\xa1ega jaza, kar dose\xc5\xbeemo s pomo\xc4\x8djo duhovne inteligentnosti, s katero vidimo preko na\xc5\xa1ega zavestnega mi\xc5\xa1ljenja in ega. _NEWLINE_Duhovnost na delovnem mestu je pozitivno povezana z uslu\xc5\xbeben\xc4\x8devo \xc4\x8dustveno, psiholo\xc5\xa1ko, socialno in duhovno blaginjo, ki so predpogoj za optimalno izku\xc5\xa1anje in funkcioniranje, in se odra\xc5\xbeajo tudi pri delu. Visoko duhovno inteligentni posamezniki na stres gledajo pozitivno in ga uporabijo kot usmerjevalnik k spremembi. Veliko bolj cenijo vsako minuto svojega \xc5\xbeivljenja saj se zavedajo minljivosti in vrednosti \xc5\xbeivljenja, zato si svoj \xc4\x8das bolje organizirajo, kar se pozna tudi pri delovni uspe\xc5\xa1nosti. Raziskave so pokazale statisti\xc4\x8dno pomemben u\xc4\x8dinek notranjega pripisovanja kontrole in vseh komponent duhovne inteligence na delovno u\xc4\x8dinkovitost. Vi\xc5\xa1ja duhovna inteligentnost napoveduje tudi vi\xc5\xa1jo pripadnost organizaciji._NEWLINE_Noroozi in Masumabad navajata pomen treninga spiritualne inteligentnosti za zmanj\xc5\xa1evanje psiholo\xc5\xa1kega in fizi\xc4\x8dnega izmikajo\xc4\x8dega se vedenja in izbolj\xc5\xa1anje uslu\xc5\xbeben\xc4\x8deve zaznave samega sebe, manj izmikajo\xc4\x8dega vedenja pa pomembno vpliva na predanost organizaciji. Med izmikajo\xc4\x8da vedenja spadajo zamujanje, sanjarjenje, odsotnost, brskanje po spletu, opravljanje drugih nalog med delovnim \xc4\x8dasom, podalj\xc5\xa1evanje odmora in celo odpoved. Izkazalo se je, da je duhovna inteligentnost negativno povezana z izmikajo\xc4\x8dimi vedenji, kar pomeni, da vi\xc5\xa1ja duhovna inteligentnost pomeni manj izmikajo\xc4\x8dih vedenj, tako fizi\xc4\x8dnih, kot tudi psiholo\xc5\xa1kih.\n_START_SECTION_\nDuhovna inteligentnost vodij\n_START_PARAGRAPH_\nPopularen je postal tudi koncept vodstvene inteligentnosti. Ta naj bi zdru\xc5\xbeevala razumsko, emocionalno in spiritualno inteligentnost, ter predpostavlja, da vodja pri svojem delu uporablja mo\xc5\xbegane, srce in du\xc5\xa1o, kar pomeni, da sprejema logi\xc4\x8dne odlo\xc4\x8ditve, upravlja in razume lastna \xc4\x8dustva ter \xc4\x8dustva drugih in izra\xc5\xbea svoje \xc5\xbeelje in strasti. Oseba s tak\xc5\xa1nim na\xc4\x8dinom vodenja in integracijo vseh treh inteligentnosti ima ve\xc4\x8djo verjetnost uspeha. Tu se poka\xc5\xbee velik pomen duhovne inteligentnosti, ki, kot poudarjata Zohar in Marshall, povezuje razumsko in \xc4\x8dustveno inteligentnost. Prav tako pa trdita, da ima oseba z visoko razvito duhovno inteligentnostjo potencial vodje, ki slu\xc5\xbei ljudem. Je navdihujo\xc4\x8d ter odgovoren za prena\xc5\xa1anje vi\xc5\xa1je vizije in vrednot drugim ljudem.\n_START_SECTION_\nMerjenje\n_START_PARAGRAPH_\nNa spletu je brezpla\xc4\x8dno dostopen preizkus duhovne inteligentnosti Davida B. Kinga, ki vsebuje naslednje komponente: kriti\xc4\x8dno eksistencialno razmi\xc5\xa1ljanje, ustvarjanje \xc5\xbeivljenskega smisla, transcendentna zavest in ekspanzija zavestnih stanj.'